太建元年，歐陽紇據廣州叛，詔昭達都督眾軍討之。昭達倍道兼行，達始興。紇聞昭達奄至，恇擾不知所為，乃出頓洭口，多聚竹籠，盛以沙石，置諸水柵之外，欲以遏舟艦。昭達居其上流，裝艦造拍，以臨敵柵。又令軍人銜刀，潛行水中，以斫竹籠，籠篾皆解。因縱大艦隨流突之，紇敗見擒，廣州平。以功進車騎大將軍，遷司空。